ಉಗ್ರರ ನಾಡು ಸಿರಿಯಾದಂತೆ ಕಾಣುತ್ತಿವೆ ಡಿಜೆ ಹಳ್ಳಿ, ಕೆಜಿ ಹಳ್ಳಿ..! ಬೆಂಗಳೂರು, ಆ.12 ನಿನ್ನೆ ರಾತ್ರಿ ನಗರದ ಕಾವಲ್ಬೈರಸಂದ್ರ ಮತ್ತು ಕಾಡಗೊಂಡನಹಳ್ಳಿ ಅಕ್ಷರಶಃ ಉಗ್ರ ಚಟುವಟಿಕೆ ಪೀಡಿತ ಸಿರಿಯಾ ದೇಶದಂತೆ ಬೆಚ್ಚಿಬಿದ್ದು ಹೋಗಿದ್ದವು. ಈ ಎರಡು ಪ್ರದೇಶಗಳ ಆಯ್ದ ಭಾಗದಲ್ಲಿ ನಡೆದ ಗಲಭೆಯಿಂದ ಬದುಕುಳಿಯುತ್ತೇವೋ ಇಲ್ಲವೋ ಎಂಬಷ್ಟರ ಮಟ್ಟಿಗೆ ಆತಂಕದಲ್ಲಿ ಜನ ಸಾಮಾನ್ಯರು ನಲುಗಿ ಹೋಗಿದ್ದರು. ಹಿಂದೆಂದೂ ಕಾಣದಷ್ಟು ದೋಂಬಿ, ದರೋಡೆ, ಗಲಭೆ, ದುಷ್ಕರ್ಮಿಗಳ ಅಟ್ಟಹಾಸ ಜನಸಾಮಾನ್ಯರನ್ನು ದಂಗು ಬಿಡಿಸಿತ್ತು. ಶಾಸಕರ ಮನೆ ಮುಂದೆ ಮತ್ತು ಪೊಲೀಸ್ ಠಾಣೆ ಬಳಿ ನಡೆದ ಗಲಭೆಯನ್ನು ಟಿವಿಯಲ್ಲಿ ನೋಡುತ್ತಿದ್ದವರಿಗೆ ತಮ್ಮ ಮನೆ ಬಾಗಿಲಿಗೇ ಆಯುಧಗಳನ್ನು ಹಿಡಿದು ದುಷ್ಕರ್ಮಿಗಳು ವಕ್ಕರಿಸಿದಾಗ ಏನು ಮಾಡಬೇಕೆಂಬುದು ಗೊತ್ತಾಗಲಿಲ್ಲ. ಗಲಭೆಕೋರರ ಗುಂಪು ಆಯ್ದ ಪ್ರದೇಶಗಳನ್ನು ಗುರಿಯಾಗಿಟ್ಟುಕೊಂಡು ದಾಳಿ ಮಾಡಿವೆ. ದಾಳಿ ಮಾಡುವ ವೇಳೆ ಪುಂಡರ ಕೈಯಲ್ಲಿ ಮಚ್ಚು, ಲಾಂಗು, ದೊಣ್ಣೆ, ಕಲ್ಲು ಹಾಗೂ ಮಾರಕ ಆಯುಧಗಳು ಇದ್ದವು. ಕೆಲವು ಆಯ್ದು ಮನೆಗಳಿಗೆ ಹಾಗೂ ಆಯ್ದ ಪ್ರದೇಶಗಳಿಗೆ ಪೂರ್ಣ ನಿಯೋಜಿತ ಸಂಚಿನಂತೆ ದಾಳಿ ನಡೆಸಲಾಗಿದೆ. ಕಾವಲ್ಬೈರ್ಸಂದ್ರದ ಪ್ರವೇಶದ ಮುನಿನಂಜಪ್ಪ ಗಾರ್ಡ್ನ ಮೊದಲ ರಸ್ತೆಯಲ್ಲಿ ಸುಮಾರು 50 ಮನೆಗಳಿದ್ದು, ಅದರಲ್ಲಿ 26 ಮನೆಗಳು ಜಖಂಗೊಂಡಿವೆ. ಎರಡು ಆಟೋ, ಮೂರು ಕಾರು, ಸುಮಾರು 40ಕ್ಕೂ ಹೆಚ್ಚು ಬೈಕ್ಗಳು ಜಖಂಗೊಂಡಿವೆ. ಆಟೋವೊಂದಕ್ಕೆ ಬೆಂಕಿ ಹಚ್ಚಿ ಸುಟ್ಟುಹಾಕುವ ಪ್ರಯತ್ನ ಮಾಡಲಾಗಿದೆ. ಅದನ್ನು ಕಂಡು ಆಟೋ ಮಾಲೀಕ ಜಯರಾಜ್ ತಡೆಯಲು ಬಂದಿದ್ದಾರೆ. ಅವರ ಮೇಲೆ ಏಕಾಏಕಿ ದಾಳಿ ನಡೆದಿದೆ. ಅವರನ್ನು ರಕ್ಷಿಸಲು ಬಂದ ಅವರ ತಂದೆಯ ಮೇಲೂ ಹಲ್ಲೆ ಪ್ರಯತ್ನ ನಡೆದಿದೆ. ತಕ್ಷಣವೇ ಅವರು ಪಾರಾಗಲು ಮನೆಯೊಳಗೆ ಓಡಿ ಬಾಗಿಲು ಹಾಕಿಕೊಂಡಿದ್ದಾರೆ. ಆರಂಭದಲ್ಲಿ 10 ಜನರಿದ್ದ ಗುಂಪು ಏಕಾಏಕಿ 50 ಜನರಿಂದ 60 ಜನಕ್ಕೆ ಹೆಚ್ಚಾಗಿದೆ. ಸುಮಾರು 40 ವರ್ಷದ ವ್ಯಕ್ತಿಯೊಬ್ಬರು ಗುಂಪನ್ನು ಮುನ್ನಡೆಸಿದ್ದಾರೆ. ಪಡ್ಡೆ ಹುಡುಗರ ಗುಂಪು ಕೈಯಲ್ಲಿ ಮಾರಕಾಯ್ದುಗಳನ್ನು ಹಿಡಿದು ಮೊದಲನೆ ಕ್ರಾಸ್ಗೆ ನುಗ್ಗಿದ್ದು, ಆರಂಭದಲ್ಲಿ 5 ಸಿಸಿಟಿವಿಗಳನ್ನು ದ್ವ0ಸಗೊಳಿಸಿದೆ. ನಂತರ ಆಟೋವೊಂದಕ್ಕೆ ಬೆಂಕಿ ಹಚ್ಚಲಾಗಿದೆ. ಆ ರಸ್ತೆ ಯುದ್ಧಕ್ಕೂ ಎಲ್ಲಾ ಬೈಕ್ಗಳ ಮೇಲೂ ಸಿಮೆಂಟ್ ಬ್ಲಾಕ್ ಸೈಜುಗಲ್ಲುಗಳನ್ನು ಎತ್ತಿ ಹಾಕಿ ಜಖಂಗೊಳಿಸಲಾಗಿದೆ. ಗುಂಪಿನ ದಾಳಿಯನ್ನು ಎರಡನೆ ಮಹಡಿಯಿಂದ ವ್ಯಕ್ತಿಯೊಬ್ಬರು ವಿಡಿಯೋ ಮಾಡುತ್ತಿದ್ದರು. ತಕ್ಷಣವೇ ಅವರಿಗೆ ಬೆದರಿಕೆ ಹಾಕಿದ ದುಷ್ಕರ್ಮಿಗಳು ಅವರತ್ತ ಕಲ್ಲು ಬೀಸಿದ್ದಾರೆ. ಕಲ್ಲೇಟಿನಿಂದ ತಪ್ಪಿಸಿಕೊಳ್ಳಲು ಆ ವ್ಯಕ್ತಿ ತಲೆಯನ್ನು ಹಿಂದಕ್ಕೆ ತೆಗೆದುಕೊಂಡಿದ್ದಾರೆ. ಏನೋ ಗಲಾಟೆ ನಡೆಯುತ್ತಿದೆ ಎಂದು ಆಗಷ್ಟೇ ನೋಡಲು ಬಂದ ಅವರ ತಾಯಿಯ ತಲೆಗೆ ಕಲ್ಲು ಬಡಿದಿದೆ. ಅವರಿಗೆ ಸುಮಾರು 10 ಹೊಲಿಗೆಗಳನ್ನು ಹಾಕಿ ಚಿಕಿತ್ಸೆ ಕೊಡಿಸಲಾಗಿದೆ. ರಾತ್ರಿ 10.30ರಲ್ಲಿ ನಡೆದು ಈ ದೊಂಬಿ ಅಕ್ಷರಶಃ ಅರಾಜಕತೆಯ ವಾತಾವರಣವನ್ನು ಸೃಷ್ಟಿಸಿತ್ತು. ಮನೆಯಿಂದ ಯಾರಾದರೂ ಹೊರ ಬಂದರೆ ಕೊಚ್ಚಿ ಹಾಕುವುದಾಗಿ ಲಾಂಗುಗಳನ್ನು ತೋರಿಸಿ ಬೆದರಿಕೆ ಹಾಕಲಾಗಿದೆ. ಮನೆಯ ಒಳಗಿನಿಂದಲೇ ಗುಂಪಿನ ದಾಂದಲೆಯನ್ನು ಚಿತ್ರೀಕರಣ ಮಾಡಲು ಮುಂದಾದವರ ಮನೆ ಮೇಲೆ ಕಲ್ಲುಗಳ ಸುರಿ ಮಳೆ ಸುರಿಸಲಾಗದೆ. ಕಿಟಕಿ, ಬಾಗಿಲುಗಳು ಜಖಂಗೊಂಡು ಜೀವ ಉಳಿದರೆ ಸಾಕು ಎಂಬಷ್ಟು ಆತಂಕ ವಾತಾವರಣ ಸೃಷ್ಟಿಯಾಗಿದೆ. ಮನೆಯೊಳಗೆ ಚೀತ್ಕಾರ, ಕೂಗಾಟ, ಕಾಪಾಡಿ ಎಂಬ ಅರಚಾಟಗಳು ರಣಭೀಕರ ಸನ್ನಿವೇಶವನ್ನು ಸೃಷ್ಟಿಸಿದೆ. ಯಾರು ಯಾರನ್ನೂ ರಕ್ಷಿಸಲಾರದಷ್ಟು ಆತಂಕದ ವಾತಾವರಣ ನಿರ್ಮಾಣವಾಗಿದೆ. ಬಾಣಂತಿ, ಗರ್ಭಿಣಿಯರು ಪ್ರಜ್ಞೆ ತಪ್ಪಿದ್ದಾರೆ. ಕೆಲವರ ಮನೆಗಳ ಬಾಗಿಲನ್ನು ಒಡೆದು ದುಷ್ಕರ್ಮಿಗಳು ಒಳ ನುಗ್ಗುವ ಪ್ರಯತ್ನ ಮಾಡಿದ್ದಾರೆ. ಬೀದಿ ದೀಪಗಳು ಹಾರಿ ಹೋಗಿವೆ. ನಿರ್ಮಾನುಷವಾದ ಕತ್ತಲು, ದುಷ್ಕರ್ಮಿಗಳ ಅಟ್ಟಹಾಸ, ಅಸಹಾಯಕರ ಕಿರುಚಾಟ, ಗಟ್ಟಿ ಗುಂಡಿಗೆಯವರನ್ನೂ ಒಂದು ಕ್ಷಣ ಅದುರುವಂತೆ ಮಾಡಿದೆ.